FI Euroopan unionin virallinen lehti CE 84/476

(2004/C 84 E/0551)

KIRJALLINEN KYSYMYS E-1731/03

esittäjä(t): Freddy Blak (GUE/NGL) komissiolle

(23. toukokuuta 2003)

Aihe: Tanska rikkoo EY:n perustamissopimuksen 82 ja 86 artiklaa

Tanska rikkoo EY:n perustamissopimuksen 82 ja 86 artiklaa Dansk Retursystem A/S:n (DRS) hallitseman palautusjärjestelmän käyttöönotolla. Mainittuja artikloja rikotaan, koska Carlberg hallitsee olutmarkkinoita ja koska Carslbergilla on hallitseva asema DRS A/S:ssä. DRS A/S on yksityinen yritys, joka on saanut yksinoikeuden Tanskan pantti- ja palautusjärjelmään. Toisaalta Carlsberg hallitsee täysin DRS A/S:ää, koska sillä on hallussaan DRS Holdingin osake-enemmistö ja koska tämä holding-yhtiö omistaa 8 5 % DRS A/S:n osakkeista. Lisäksi Carlsbergilla on hallussaan suurin osa sekä DRS Holdingin että DRS A/S:n hallituspaikoista (ks. aikaisempi kysymys E-3828/02 (1)). DRS A/S:llä on yksinoikeus Tanskan pantti- ja palautusjärjestelmään, ja kaikkien olutta ja virvoitusjuomia myyvien liikkeiden on ilmoittauduttava sille. Yksioikeus koskee mm. kertakäyttöpakkausten keräämistä, mutta ei uudelleen täytettäviä pakkauksia, josta vastaavat panimot itse. Näin ollen Tanskan kertakäyttöpakkausten keräämisen markkinoilla ei ole kilpailua. Lisäksi mainitulla käytännöllä rikotaan EY:n perustamissopimuksen 82 artiklaa, koska asianomainen yritys sille myönnettyä yksinoikeutta käyttäessään ei voi välttää määräävän markkina-asemansa väärinkäyttöä, ja koska yksinoikeus luo sellaisenaan tilanteen, jossa yritys joutuu syyllistymään väärinkäyttöön. Se, että Carlsbergin de facto hallitsemalle DRS A/S:lle on annettu yksinoikeus, aiheuttaa DRS A/S:lle eturistiriidan mm. siitä syystä, että hallituksen jäsenet saavat käyttöönsä luottamuksellisia tietoja Tanskan olut- ja virvoitusjuomamarkkinoilla toimivista kilpailijoistaan.

Aikooko komissio puuttua mainittuun EY:n perustamissopimuksen 82 ja 86 artiklaa rikkovaan käytäntöön?

Mario Montin komission puolesta antama vastaus

(7. heinäkuuta 2003)

Parlamentin jäsen viittaa Dansk Retursystem A/S -yrityksen (”DRS”) perustamiseen. Yritys on saanut Tanskassa yksinoikeuden pantti- ja palautusjärjestelmän ylläpitoon.

Yhteisöjen tuomioistuimen oikeuskäytännön mukaan määräävän aseman perustaminen ei sinänsä ole EY:n perustamissopimuksen 82 artiklan vastaista. Siihen voi kuitenkin liittyä EY:n perustamissopimuksen 86 ja 82 artiklassa asetettujen kieltojen rikkomista, jos kyseinen yritys syyllistyy määräävän aseman väärin- käyttöön käyttämällä sille myönnettyjä yksinoikeuksia tai jos näiden oikeuksien voidaan olettaa johtavan tilanteeseen, joka saa yrityksen käyttämään asemaansa väärin (asia C-l63/96, Raso ja asia C-209/98, FFAD).

Komissio oli Tanskan pantti- ja palautusjärjestelmää koskevan lainsäädännön valmisteluvaiheessa yhteydessä Tanskan kilpailuviranomaisiin. Lakiehdotuksiin tehtiin tämän seurauksena joitakin muutoksia. Komissio ei aio aloittaa rikkomista koskevaa menettelyä Tanskaa vastaan sen perusteella, että Tanskan DRS:lle myöntämä yksinoikeus rikkoisi yhteisön kilpailusääntöjä. Se, että DRS on Carlsbergin määräysvallassa, ei yksinään riitä osoittamaan, että DRS käyttää väärin asemaansa. Parlamentinjäsenen mainitsemat mahdolliset eturistiriidat voidaan välttää, jos riittävin järjestelyin varmistetaan, ettei Carlsberg saa käyttöönsä tilintarkastusyrityksen tai DRS:n hallussa olevia liiketoimintaan liittyviä arkaluonteisia tietoja.

Kuten komissio on parlamentinjäsenen esittämään kysymykseen E-3828/02 antamassaan vastauksessa jo todennut, se seuraa järjestelmän käytännön toimintaa. Lisäksi se tutkii mahdolliset järjestelmän toimintaan ja sen laajuuteen liittyvät kilpailukysymykset yhteistyössä Tanskan viranomaisten kanssa.

(1) EUVL C 268 E, 7.11.2003, s. 52.